Ullevaal-snittet halvert siden 2005 - taper 15 mill.
Fire landskamper dette kalenderåret har gitt et tilskuersnitt på 11.972 på Ullevaal, et snitt som trolig blir forverret når Norge møter Island i morgen. - Vi håper det kan komme rundt 10.000 tilskuere mot Island, sier NFFs kommunikasjonssjef Svein Graff til VG. De siste ti årene har snittet aldri vært dårligere enn 15.138. I 2005 var det på hele 23.046. I år har landslaget færre tilskuere enn Rosenborg, som har 14.763 tilskuere i snitt.Årets publikumssvikt betyr pluss/minus 15 millioner kroner i tapte inntekter for NFF sammenlignet med budsjett, opplyser Graff.- Det får konsekvenser for satsingen for norsk fotball. Vi må justere på de områdene vi kan når vi skal planlegge 2014-økonomien, sier han. Han vedgår at det var viktig for NFF å ansette en trener som kan vinne tilbake folket med offensiv fotball. I går terpet Per-Mathias Høgmo mer angrepsspill på Ullevaal-treningen. - Det er alfa omega og faktisk vise og gjøre det etter en så tung perioden med svake resultater. En ting er resultatene, som er overordnet, men underholdningselementet er viktig for folk, sier Graff. Daniel Braaten, som kan få sin landskamp nummer 50 mot Island, omtaler situasjonen som «trist».- Hadde du gått og sett Norge selv hvis du var mannen i gata? - Njaaa, muligens. Det kommer litt an på hvem som hadde spilt og hvem de hadde spilt mot, og den typen ting. Jeg skjønner godt det norske folk, at de heller velger å sitte hjemme, slappe av og kose seg, sier 31-åringen.
I 2005 hadde Norge over 23.000 tilskuere i snitt på sine hjemmekamper. I år er snittet under 12.000 - langt lavere enn Rosenborg har på sine hjemmekamper.